“เครดิตสวิส” อัพเป้าแบงก์ ชูหุ้นเด่น SCB ขยับสูงสุด 40% “KBANK” ราคาใหม่ 192 บ.
"เครดิตสวิส" อัพเกรดแบงก์ ชูหุ้นเด่น "SCB-KBANK" ธุรกิจดิจิทัสดันอัพไซด์ ปรับราคาเป้าใหม่ SCB ขยับสูงสุด 40% ให้เป้า 180 บ. ฟาก KBANK ให้เป้า 192 บ.
"เครดิตสวิส" ปรับเป้าแบงก์ ชูหุ้นเด่น SCB ขยับสูงสุด 40% "KBANK" ราคาใหม่ 192 บ. ธุรกิจดิจิทัสดันอัพไซด์
26 พ.ย. 2564

ผู้สื่อข่าวรายงานว่า บริษัทหลักหลักทรัพย์เครดิต สวิส จัดทำบทวิเคราะห์หุ้นไทยในกลุ่มธนาคารพาณิชย์โดยระบุว่า กลุ่มแบงก์จะได้รับผลประโยชน์จาก digital transformation และการฟื้นตัวหลังการระบาดของไวรัสโควิด-19 คลี่คลายลง โดยมองว่าหากแบงก์ไทยสามารถเปลี่ยนโมเดลธุรกิจจากแบบเดิมมาเป็นแบบใหม่ได้จะช่วยเสริมการเติบโต และทำให้ P/BV ปรับตัวสูงขึ้น
โดยเครดิต สวิส ยก 2 แบงก์พาณิชย์ไทยที่โดดเด่น ได้แก่ ธนาคารไทยพาณิชย์ จำกัด (มหาชน) หรือ SCB และธนาคารกสิกรไทย จำกัด (มหาช) หรือ KBANK โดยเล็งเห็นถึงมูลค่าเพิ่มจากการปรับกลยุทธ์ใหม่ของ SCB เป็นโฮลดิ้งส์ (SCBX) ส่วน KBANK มองว่าราคาหุ้นยังไม่รับรู้ถึงการเปลี่ยนแปลงสู่ธุรกิจสู่ดิจิทัล และเชื่อว่าธุรกิจเศรษฐกิจดิจิทัลเหล่านี้จะช่วยเพิ่มอัพไซด์ให้ทั้ง 2 ธนาคารได้ในระยะยาว
ทั้งนี้ล่าสุดได้ปรับเพิ่มราคาเป้าหมายหุ้นกลุ่มธนาคารพาณิชย์ไทย อาทิ KBANK ปรับเพิ่มราคาเป้าหมายเป็น 192.00 บาท เพิ่มขึ้น 9.71% จากเดิม 175.0 บาท ขณะที่ SCB ปรับเพิ่มราคาเป้าหมายเป็น 180.00 บาท เพิ่มขึ้น 40.62% จากเดิม 128.0 บาท
ส่วนธนาคารทหารไทยธนชาต หรือ TTB ปรับเพิ่มราคาเป้าหมายเป็น 1.54 บาท เพิ่มขึ้น 33.9% จากเดิม 1.15 บาท และธนาคารกรุงไทย จำกัด (มหาชน) หรือ KTB ปรับเพิ่มราคาเป้าหมายเป็น 15.00 บาท เพิ่มขึ้น 19% จากเดิม 12.6 บาทโดยทั้งหมดปรับน้ำหนักการลงทุนเพิ่มขึ้นดีกว่าตลาดฯ หรือ Outperform
ขณะเดียวกันมีเพียงธนาคารกรุงเทพ จำกัด (มหาชน) หรือ BBL ถูกปรับลดน้ำหนักการลงทุนเท่าตลาด หรือ Neutral โดยปรับลดราคาเป้าหมายเป็น 140.00 บาท ลดลง 4.1% จากเดิม 146.0 บาท และบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ถูกปรับลดราคาเป้าหมายเป็น 103.00 ลดลง4.6% จากเดิม 108.0 บาท
ชูSCB-KBANK
บริษัทเครดิต สวิส มีมุมมองเชิงบวกต่อ SCB ซึ่งมีการปรับโครงสร้างองค์กรครั้งใหญ่ โดยคาดว่าหน่วยธุรกิจธนาคารจะเห็น ROE ที่สูงขึ้นอย่างเห็นได้ชัด และแผนตั้งบริษัทย่อยจะช่วยปลดล็อกมูลค่าเพิ่มได้ คาดว่า IPO ของ CardX, AutoX, AISCB และ BITKUB จะคิดเป็น 20-30% ของ ROE ในอีก 5 ปีข้างหน้า
นอกจากนั้นแล้วทาง เครดิต สวิส ยังไม่กังวลต่อมาตรการปรับโครงสร้างหนี้ NPL ของธปท. และการเปิดเมือง โดยเครดิต สวิส ปรับเพิ่ม EPS ขึ้น 17%/13%/18% สำหรับปี 2564-2566 ซึ่งสูงกว่า consensus 6%/7%/11% ราคาหุ้นยังมีอัพไซด์แม้จะปรับตัวเพิ่มขึ้นอย่างแข็งแกร่งไปแล้วตั้งแต่ต้นปีก็ตาม
ทั้งนี้ราคาเป้าหมายที่ปรับเพิ่มขึ้นเป็น 180 บาท จะได้รับแรงหนุนหลักๆจาก ธุรกิจธนาคาร (76%), CardX (17%), AutoX (6%), BITKUB (5%) และ AISCB (2%) ภายใต้ holding สำหรับแผนกลยุทธ์แต่ละโมเดลที่ทาง SCB เตรียมเปิดเผยในไตรมาสที่ 1 ปี 2565 นั้นยังเป็นปัจจัยบวกที่ผลักดันราคาหุ้นด้วยเช่นกัน
ขณะที่เครดิต สวิส คาดว่า KBANK จะมีการฟื้นตัวของ EPS ที่โดดเด่นที่สุดในกลุ่มแบงก์ นอกจากนั้นแล้วยังมองว่าการตั้งสำรองจะลดลง เป็นผลจากมาตรการของธปท. และการบริหาร NPL ที่ดี ที่อาจร่วมกับพันธมิตรภาคเอกชนรายใหม่ และธุรกิจรายได้จากการร่วมกับบริษัทเมืองไทยประกันชีวิตจะเริ่มเห็นผลในปีหน้า
โดยมองว่า กลุ่มแบงก์ไทยจะรายงานกำไรที่แข็งแกร่งในปี 2564 เพิ่มขึ้น 31% ซึ่งการตั้งสำรองอาจเป็นจุดที่เซอร์ไพรซ์ตลาดจากมาตรการผ่อนคลายหนี้ และปรับโครงสร้างหนี้ของธนาคารแห่งประเทศไทย ส่วนค่าใช้จ่ายในการดำเนินงาน หรือ OPEX น่าจะสามารถควบคุมได้ดี เครดิต สวิส ปรับเพิ่ม EPS กลุ่มแบงก์ 12%/11%/10% สำหรับปี 2564-2566 ซึ่งสูงกว่า consensus 5%/7%/ 8% ตามลำดับ